Document ID: 32002D0003

Απόφαση της Επιτροπής
της 28ης Δεκεμβρίου 2001
σχετικά με την τροποποίηση της απόφασης 97/232/ΕΚ για την κατάρτιση καταλόγου τρίτων χωρών από τις οποίες τα κράτη μέλη επιτρέπουν να εισάγονται αιγοπρόβατα
[κοινοποιηθείσα υπό τον αριθμό Ε(2001) 4650]
(Κείμενο που παρουσιάζει ενδιαφέρον για τον ΕΟΧ)
(2002/3/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 72/462/ΕΟΚ του Συμβουλίου, της 12ης Δεκεμβρίου 1972, περί των υγειονομικών προβλημάτων και των υγειονομικών μέτρων κατά την εισαγωγή ζώων του βοείου, αιγείου, προβείου και χοιρείου είδους και νωπών κρεάτων και προϊόντων με βάση το κρέας προέλευσης τρίτων χωρών(1), όπως τροποποιήθηκε τελευταία από τον κανονισμό (ΕΚ) αριθ. 1452/2001(2), και ιδίως το άρθρο 3 παράγραφος 1 και το άρθρο 8,
Εκτιμώντας τα ακόλουθα:
(1) Η οδηγία 91/68/ΕOΚ του Συμβουλίου(3), όπως τροποποιήθηκε τελευταία από την απόφαση 2001/10/ΕΚ της Επιτροπής(4), θεσπίζει το καθεστώς υγειονομικού ελέγχου που διέπει το ενδοκοινοτικό εμπόριο αιγοπροβάτων.
(2) Η απόφαση 97/232/ΕΚ της Επιτροπής(5), όπως τροποποιήθηκε τελευταία από την απόφαση 2001/600/ΕΚ(6), καταρτίζει κατάλογο τρίτων χωρών από τις οποίες τα κράτη μέλη επιτρέπουν να εισάγονται αιγοπρόβατα.
(3) Στην Ρουμανία η βρουκέλλωση (B. melitensis) δηλώνεται υποχρεωτικά τουλάχιστον τα τελευταία πέντε χρόνια, κανένα κρούσμα βρουκέλλωσης δεν έχει επιβεβαιωθεί επισήμως τουλάχιστον τα τελευταία πέντε χρόνια και απαγορεύεται ο εμβολιασμός τα τελευταία τρία χρόνια. Συνεπώς, η χώρα αυτή τηρεί τους όρους που προβλέπονται στο παράρτημα A, κεφάλαιο 1, μέρος II σημείο 1 στοιχείο β) της οδηγίας 91/68/ΕΟΚ.
(4) Από αποστολή που πραγματοποίησε η Επιτροπή τον Ιούλιο 2001, προκύπτει ότι οι έλεγχοι των αρμοδίων ρουμανικών κτηνιατρικών υπηρεσιών και η υγειονομική κατάσταση των ζώων όσον αφορά την βρουκέλλωση (B. melitensis) είναι ικανοποιητικοί.
(5) Επιπλέον, η Ρουμανία αναλαμβάνει την υποχρέωση να τηρήσει τις διατάξεις του παραρτήματος A κεφάλαιο 1 μέρος II σημείο 2 της οδηγίας 91/68/ΕΟΚ και ως εκ τούτου, τα αιγοπρόβατα τα οποία εισάγονται σε εκμεταλλεύσεις στη Ρουμανία πρέπει να πληρούν τους όρους που αναφέρονται στο παράρτημα A κεφάλαιο 1 μέρος I σημείο Δ της οδηγίας 91/68/ΕΟΚ.
(6) Συνεπώς, η Ρουμανία πληροί τους όρους για να αναγνωρισθεί ως επίσημα απαλλαγμένη από την βρουκέλλωση (B. melitensis) και η απόφαση 97/232/ΕΚ πρέπει να τροποποιηθεί αναλόγως.
(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το "μέρος 5" του παραρτήματος της απόφασης 97/232/ΕΚ αντικαθίσταται από το παράρτημα της παρούσας απόφασης.
Άρθρο 2
Η παρούσα απόφαση εφαρμόζεται από την 1η Ιανουαρίου 2002.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 28 Δεκεμβρίου 2001.

Labels: 0
3
5
6